KOMISIJAS ĪSTENOŠANAS LĒMUMS

(2017. gada 21. jūnijs)

par to, lai Eiropas Savienības Oficiālajā Vēstnesī publicētu pieteikumu par Eiropas Parlamenta un Padomes Regulas (ES) Nr. 1308/2013 105. pantā minētu grozījumu ar aizsargātu nosaukumu apzīmēta vīna nozares produkta specifikācijā (Rosé des Riceys (ACVN))

(2017/C 200/06)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 97. panta 3. punktu,

tā kā:

IR NOLĒMUSI ŠĀDI.

Vienīgais pants

Specifikācijas grozījuma pieteikums, kas saskaņā ar Regulas (ES) Nr. 1308/2013 105. pantu iesniegts attiecībā uz nosaukumu Rosé des Riceys (ACVN), ir ietverts šā lēmuma pielikumā.

Saskaņā ar Regulas (ES) Nr. 1308/2013 98. pantu divu mēnešu laikā no šā lēmuma publicēšanas Eiropas Savienības Oficiālajā Vēstnesī drīkst celt iebildumus pret šā panta pirmajā daļā minēto specifikācijas grozījumu.

(1) OV L 347, 20.12.2013., 671. lpp.

PIELIKUMS

ROSE DES RICEYS

PDO-FR-A1363-AM01

Pieteikuma iesniegšanas datums: 2014. gada 22. decembris

Produkta specifikācijas grozījuma pieteikums

1. Grozījumam piemērojamie noteikumi

Regulas (ES) Nr. 1308/2013 105. pants – grozījums, kas nav maznozīmīgs

2. Grozījuma apraksts un pamatojums

2.1. Vīndarības metodes

Specifikācijas VI sadaļas “Vīndārza kopšana” 1. punkta “Kopšanas veidi” a) apakšpunktā “Stādījumu biezība” pievieno šādu teikumu: “Īpaši noteikumi. Lai attiecīgi pielāgotās lauksaimniecības mašīnas varētu pārvietoties, zemesgabalos, kur nogāzes slīpums pārsniedz vai nu 35 %, vai 25 % apvienojumā ar šķērsslīpumu, kas pārsniedz 10 %, var būt ierīkotas 1,50–3 m platas ejas, kuras atkārtojas ne biežāk kā ik pēc sešām rindām. Šādā gadījumā summa, ko veido atstatums starp pārējām rindām un atstatums starp vienas rindas vīnkokiem, nedrīkst būt lielāka par 2,30 m.”

Daži vīndārza zemesgabali atrodas uz ļoti slīpām nogāzēm, kur ar klasiskām lauksaimniecības mašīnām darbus veikt nevar. Lai ievērotu aizliegumu, saskaņā ar kuru vīnogulāju apstrādi nedrīkst veikt ar helikopteriem, ļoti slīpām nogāzēm pielāgotu lauksaimniecības mašīnu izmantošanai vajadzīgas pārvietošanās ejas, kuras ir platākas par atļauto maksimālo atstatumu. Ieviestais noteikums šādām situācijām ar ļoti slīpām nogāzēm (slīpums pārsniedz vai nu 35 %, vai 25 % apvienojumā ar šķērsslīpumu, kas pārsniedz 10 %) atļauj stādījumus ar 1,50–3 m platām ejām.

Pārējām rindām atstatumu summa (atstatums starp vīnkokiem + atstatums starp rindām) no 2,50 m ir samazināta līdz 2,30 m.

Vienotajā dokumentā šis apraksts ar nosaukumu “Stādījumu biezība – Īpaši noteikumi” atrodas 5. punktā “Vīndarības metodes”.

Specifikācijas IX sadaļas “Pārstrāde, pagatavošana, audzēšana, iepakošana, uzglabāšana” 1. punkta “Vispārīgi noteikumi” c) apakšpunktā “Vīndarības procesi un fizikāla apstrāde” svītro vārdu “ozolkoka”, lai aizliegumu izmantot koksnes gabalus nelietotu šaurā nozīmē, attiecinot to tikai uz “ozola koksnes gabaliem”.

Vienotajā dokumentā šis apraksts ar nosaukumu “Īpaša vīndarības metode” atrodas 5. punktā “Vīndarības metodes”.

2.2. Noformēšanas un marķēšanas noteikumi

Specifikācijas XII sadaļā “Noformēšanas un marķēšanas noteikumi” pievieno b) punktu, ar kuru atļauj vīnu marķējumā norādīt mazākas ģeogrāfiskās vienības nosaukumu saskaņā ar minētās Regulas (ES) Nr. 1308/2013 120. panta 1. punkta g) apakšpunktu. Precizēti šīs norādes lietošanas nosacījumi.

Vienotajā dokumentā šis apraksts ar nosaukumu “Papildu nosaukumi / papildu noteikumi attiecībā uz marķēšanu” atrodas 9. punktā “Citi būtiski nosacījumi”.

2.3. Vīndārza kopšana

Specifikācijas VI sadaļas “Vīndārza kopšana” 1. punkta “Kopšanas veidi” b) apakšpunktā “Vīnogulāju apgriešanas noteikumi” norādīts, ka vīnogulājus apgriež asimetriski pēc Gijo (Guyot) metodes (kas līdz šim bija vienkārši minēta kā viens no pārējo apgriešanas veidu paņēmieniem), lai atvieglotu kontroli. Specifikācijā bija minēts arī par vainaga apgriešanu pastāvīgā kordona veidā – šī norāde nu ir svītrota. Tam ir savs pamats, jo izrādās, ka šādi veidots vainags ir Royat kordona paveids (kas aprakstīts specifikācijā) – vienīgo atšķirību veidoja attiecīgā atauguma īpatsvars. Tāpēc īpašs šā apgriešanas veida apraksts nav bijis vajadzīgs.

Šis noteikums vienoto dokumentu neietekmē.

Specifikācijas VI sadaļas “Vīndārza kopšana” 1. punktā “Kopšanas veidi” pēc f) apakšpunkta “Lapotnes augstums” pievienots g) apakšpunkts “Zemesgabala maksimālā vidējā noslodze” un g) un h) apakšpunkta numerācija mainīta, pārdēvējot tos attiecīgi par h) un i) punktu. Ar šo jauno apakšpunktu pēc tam, kad Šampaņā ir beidzies izmēģinājumu laiks attiecībā uz ražas apjomiem, un ņemot vērā konstatētos rezultātus, turpmāk norādīta pastāvīgi noteikta raža 19 700 kg vīnogu apmērā no hektāra, bet zemesgabala maksimālā vidējā noslodze – 17 ķekaru no kvadrātmetra.

Šis noteikums vienoto dokumentu neietekmē.

Specifikācijas VI sadaļas “Vīndārza kopšana” 2. punktā “Citas audzēšanas metodes” norādīts, ka “jebkādā veidā būtiski mainīt augsnes morfoloģiju un grunti vai elementus, kas ļauj nodrošināt veselumu un nemainīgumu tādu zemesgabalu augsnēm, kuri paredzēti ar šo cilmes vietas nosaukumu apzīmētā produkta ražošanai, ir aizliegts, izņemot klasiskās rakšanas darbus”. Šā noteikuma mērķis ir aizliegt uzlabojumus, kas rada būtiskas izmaiņas augsnē, jo reizumis konstatētas nesamērīgas darbības.

Šis noteikums vienoto dokumentu neietekmē.

2.4. Ražas apjomi – Vecums, kādā vīnogulāji sāk dot ražu

Specifikācijas I nodaļas VIII sadaļas “Ražas apjomi – Vecums, kādā vīnogulāji sāk dot ražu” 1. punktā “Ražas apjomi” norādīts, ka noteikts pastāvīgs ražas apjoms 12 400 kg vīnogu apmērā no hektāra pēc izmēģinājumu perioda (no 2007. gada ražas novākšanas laika līdz 2011./2012. lauksaimniecības gada nogalei) beigšanās un ņemot vērā konstatētos rezultātus. Tādējādi ražas apjoms no 10 400 kg vīnogu no hektāra tiek palielināts līdz 12 400 kg vīnogu no hektāra.

Specifikācijā norādītā ražas apjoma pārskatīšana izrādījās nepieciešama agronomiskās ražas palielināšanās dēļ saistībā ar augu materiāla uzlabošanu, fitosanitāro pasākumu sekmīgu pārvaldību, audzēšanas metodēm, kas ļauj nodrošināt vīnogulāju ilgdzīvotību, kā arī klimata pārmaiņām. Šāda palielināšanās notika bez negatīvas ietekmes uz vīnu kvalitāti. Jānorāda, ka vienotajā dokumentā iekļauta norāde vienīgi par sasniedzamo ražas iznākumu.

Specifikācijas VIII sadaļas “Ražas apjomi – Vecums, kādā vīnogulāji sāk dot ražu” 4. punktā “Īpaši noteikumi” ievietots šāds teikums: “Ar starpministriju lēmumu, ņemot vērā konkrētas ražas raksturīgās īpašības, var noteikt, ka šādas ražas apjomam jābūt mazākam.” Saskaņā ar Francijas tiesību aktu noteikumiem (Lauku un jūras zivsaimniecības kodeksa (Code rural et de la pêche maritime) R. 642-7. panta pēdējā daļa) šāda teikuma mērķis ir noteiktam lauksaimniecības gadam darīt iespējamu atļautā apjoma samazināšanu vīnogu misai, kas pirms fermentācijas atbrīvota no tajā suspendētās vielas un kas iegūta ar 160 kg presēšanu.

Šis noteikums vienoto dokumentu neietekmē.

2.5. Citi grozījumi

a) Specifikācijas II nodaļas I sadaļa “Obligātie deklarēšanas pienākumi” papildināta ar diviem jauniem paziņojamiem elementiem: — 2. punktā “Paziņojums par stādījumu biezības pielāgošanu atkarībā no īpašajiem noteikumiem” – šis paziņojums ļauj nodrošināt tā noteikuma izpildes pārraudzību, kas ieviests VI daļas “Vīndārza kopšana” 1. punkta “Kopšanas veidi” a) apakšpunktā “Stādījumu biezība” – “Īpaši noteikumi”. Šis grozījums vienoto dokumentu neietekmē, — 3. punktā “Paziņojums par zemesgabalu ierīkošanu”: šis paziņojums ļauj nodrošināt tā noteikuma izpildes pārraudzību, kas ieviests VI daļas “Vīndārza kopšana” 2. punkta “Citas audzēšanas metodes” c) apakšpunktā. Šis grozījums vienoto dokumentu neietekmē.

b) Specifikācijas III nodaļā ievietotā tabula ar galvenajiem pārbaudāmajiem parametriem un novērtēšanas metodēm papildināta ar punktu par zemesgabalu ierīkošanu, ņemot vērā nozīmi, kāda ir zemesgabalu īpašību saglabāšanai, lai nodrošinātu produkta specifiskumu. Šis grozījums vienoto dokumentu neietekmē.

c) Specifikācijas III nodaļas II sadaļā papildināta atsauce attiecībā uz kontroles struktūru un veikts INAO jaunās adreses atjauninājums. Šī informācija ir iekļauta specifikācijas grozījuma pieteikuma iedaļā “Cita informācija”.

d) Redakcionāli atjauninājumi: — Specifikācijas I nodaļas IX sadaļā “Pārstrāde, pagatavošana, audzēšana, iepakošana, uzglabāšana” noteikumi par vīnu gatavošanas blakusproduktu iznīcināšanu salāgoti ar tiesību aktu noteikumiem par šo blakusproduktu likvidēšanu. Šāds teikums grozīts 2. punkta b) apakšpunktā: “Gatavojot vīnus, pirms tā gada 31. jūlija, kurš seko pēc attiecīgās ražas novākšanas, ir jālikvidē vīndarības blakusprodukti 1,5 % apmērā no tādas vīnogu misas, kas pirms fermentācijas atbrīvota no tajā suspendētās vielas.”, — tā kā izmēģinājumu periods ir beidzies, no specifikācijas I nodaļas XI sadaļas “Pārejas pasākumi” svītroti noteikumi par ražas apjomu un zemesgabala vidējo maksimālo noslodzi, kas minēta 2. punktā “Ražas apjoms un zemesgabala maksimālā vidējā noslodze”. Šis grozījums vienoto dokumentu neietekmē.

e) Citi grozījumi Saskaņā ar šo grozījuma pieteikumu vienotais dokuments atjaunināts saskaņā ar jaunajiem noteikumiem par datu ievadi e-Ambrosia lietotnē.

VIENOTS DOKUMENTS

1. Nosaukums(-i)

Rosé des Riceys (FR)

2. Ģeogrāfiskās norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Nedzirkstošie sārtvīni

Šiem vīniem dabiskā minimālā spirta tilpumkoncentrācija ir 10 %.

Pēc šo vīnu bagātināšanas dabiskā minimālā spirta tilpumkoncentrācija tajos nepārsniedz 13 %.

Fermentējamo cukuru (glikozes un fruktozes) saturs šajos vīnos ir zemāks par vai vienāds ar trim gramiem uz litru.

Vispārējā regulējumā paredzētos standartus piemēro attiecībā uz maksimālo kopējo spirta tilpumkoncentrāciju, minimālo kopējo skābumu, maksimālo gaistošo skābumu un kopējo sēra dioksīda saturu.

Pēc izskata šā vīna ietērps ir gaišs un košs, tā tonis ir no gaišas laškrāsas līdz rubijsarkanam tonim. Tas ir izsmalcināts un delikāts vīns, mutē tas ir samērā ilgi paliekošs. Kad šis vīns vēl ir jauns, tam var būt sarkano ogu aromāta nianses. Pēc vairāku gadu ilgas turēšanas tajā attīstās bagātīga dažādu aromātu buķete, kam bieži vien raksturīgas riekstu un garšvielu aromāta nianses, taču reizēm atkarībā no vīnogu ražas gada tās atgādina cukurā konservētus augļus. Kopumā vīnam raksturīga izsmalcinātība, garšas līdzsvars un harmoniskums.

5. Vīndarības metodes

a) Galvenās vīndarības metodes

Kokogles

Īpašā vīndarības metode

Enoloģiskās ogles izmantošana atsevišķi vai kombinācijā ar sagatavotiem preparātiem ir aizliegta. Koksnes gabalu izmantošana ir aizliegta.

Bagātināšanas laikā fermentācijas procesā esošas vīna gatavošanai izmantojamas misas tilpuma palielināšanās nedrīkst pārsniegt 1,12 %, spirta tilpumkoncentrācijai palielinoties par 1 %.

Līdztekus še iepriekš minētajiem noteikumiem vīndarības metožu ziņā jāievēro arī Kopienas un Lauku kodeksa obligātie noteikumi.

Stādījumu biezība – Vispārīgi noteikumi

Audzēšanas prakse

Vīnogulājus stāda, ievērojot rindstarpu attālumu, kas nedrīkst būt lielāks par 1,50 m. Atstatums starp vienā rindā esošiem vīnkokiem ir 0,90–1,50 m. Summa, ko veido atstatums starp rindām un atstatums starp vienas rindas vīnkokiem, nedrīkst būt lielāka par 2,50 m.

Stādījumu biezība – Īpaši noteikumi

Audzēšanas prakse

Lai attiecīgi pielāgotas lauksaimniecības mašīnas varētu pārvietoties pa zemesgabaliem, kur:

— nogāzes slīpums pārsniedz vai nu 35 %,

— vai 25 % apvienojumā ar šķērsslīpumu, kas pārsniedz 10 %,

tajos var ierīkot 1,50–3 m platas ejas ne biežāk kā ik pēc sešām rindām. Tādā gadījumā summa, ko veido atstatums starp pārējām rindām un atstatums starp vienas rindas vīnkokiem, nedrīkst būt lielāka par 2,30 m.

Apgriešanas noteikumi

Audzēšanas prakse

Nav pieļaujams, ka viens vīnkoks augot iesniedzas citā vai ka augļzari cits citu pārsedz. Vīnstīgu pumpuru skaits kvadrātmetrā nav lielāks par 18. Apgriešanu veic ne vēlāk kā pirms fenoloģiskās fāzes (F) (12 pēc Lorenca (Lorentz)) iestāšanās jeb kad ir izplaukušas četras lapas. Vīnogulājus apgriež, to vainagu veidojot:

— Royat kordona formā,

— vienkāršā Guyot vai divkāršā Guyot, vai asimetriskā Guyot formā.

b) Maksimālās ražas

15 500 kilogramu vīnogu no hektāra.

6. Noteiktais apgabals

a) Vīnogu novākšana, vinifikācija, vīnu gatavošana un kopšana tiek nodrošināta šādas Aube departamenta pašvaldības teritorijā: Les Riceys.

b) Vinifikācija, vīnu gatavošana un kopšana tiek nodrošināta arī šādu Aube departamenta pašvaldību teritorijā: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine un Neuville-sur-Seine.

7. Galvenās vīna vīnogu šķirnes

‘Pinot noir N’

8. Saiknes vai saikņu apraksts

1. Informācija par ģeogrāfisko apgabalu

a) Saiknes veidošanā ietilpstošo dabas faktoru apraksts Ģeogrāfiskais apgabals ietver astoņu pašvaldību teritoriju Aube departamenta dienvidos. Riseju (Les Riceys) ainava iekļaujas Côte des Bar ģeoloģiskajā kontekstā. Juras perioda Kimeridža ģeoloģiskais stāvs veido galveno ģeoloģisko substrātu, ko centrālajā daļā dziļi izvago Laignes ieleja un daudzas mazas perifēriskas ielejas. Kimeridža stāvs, kam raksturīga merģeļu un baltu kaļķakmeņu mija, ir cilmiezis labākajām vīnogulājiem izmantojamajām augsnēm, kas veidotas no pelēkas krāsas māla un koluviālām kaļķu sanesām, kuras sedz nogāzes un kurās ietilpst liels daudzums sīku oļu, kas veicina augsnes sasilšanu. Vīnogulāji, kas iestādīti precīzi norobežotos zemesgabalos, atrodas uz visstāvākajām, visaugstākajām un vissaulainākajām nogāzēm, kas vērstas austrumu un dienvidu virzienā. Vietas atrašanās ziemeļu apvidū ir par iemeslu samērā aukstam klimatam, taču mazajās ielejās ietilpinātā vīndārza apļveida konfigurācija veicina tam ļoti labvēlīgu īsta mezoklimata apstākļu nodrošināšanu.

b) Saiknes veidošanā ietilpstošo cilvēkfaktoru apraksts Dokumentāri apliecinātā Riseju vīndārza izcelsme meklējama VIII gadsimtā – dokumentos minēta vīnogu audzēšana šīs pašvaldības teritorijā. Kopš XVIII gadsimta sākuma Riseju vīnus lielā apjomā tirgo Nīderlandē, Beļģijā, Parīzes reģionā un Francijas ziemeļos, kā par to liecina preču sūtījumu statistika, ko sagatavojuši Šampaņas provinces tirdzniecības līgumu biroji. 1875. gadā vīndārza izmantošana sekmējas ļoti labi. Riseju vīnus tirgo gandrīz 35 tirgotāji. Šo labklājību trauslāku darīja filokseras uzliesmojuma izraisītā krīze un Aube departamenta tekstilrūpniecība, uz kurieni aizplūda darbarokas. Vīndārzu daļēji rekonstruē, pateicoties Aube iekļaušanai Šampaņas vīnkopības reģionā 1927. gadā, taču ar šo rekonstrukciju sokas grūti. Tomēr daži “izveicīgie” paliek un piedzīvo savu neatlaidīgo pūliņu augļus – 1947. gada 8. decembrī atdzimst aizsargātais cilmes vietas nosaukums Rosé des Riceys. Pateicoties tam, ka pagājušā gadsimta 60. gados darbību šeit sāka vairāki jauni vīnkopji, vīnkopības darbs atsākās ar jaunu sparu un ražošanas apjoms atkal bija pietiekami liels. 1968. gada 26. septembrī tika nodibināta ar ACVN Rosé des Riceys apzīmētā produkta ražotāju arodbiedrība.

2. Ziņas par produkta kvalitāti un īpašībām

Rosé des Riceys ir nedzirkstošais vīns, kas obligāti saistīts ar noteiktu kvalitatīvas ražas gadu. Pēc izskata šā vīna ietērps ir gaišs un košs, tā tonis ir no gaišas laškrāsas līdz rubijsarkanam tonim. Tas ir izsmalcināts un delikāts vīns, mutē tas ir samērā ilgi paliekošs. Kad šis vīns vēl ir jauns, tam var būt sarkano ogu aromāta nianses. Pēc vairāku gadu ilgas turēšanas tajā attīstās bagātīga dažādu aromātu buķete, kam bieži vien raksturīgas riekstu un garšvielu aromāta nianses, taču reizēm atkarībā no vīnogu ražas gada tās atgādina cukurā konservētus augļus. Kopumā vīnam raksturīga izsmalcinātība, garšas līdzsvars un harmoniskums.

3. Cēloniskā mijiedarbība

Visstāvākās un dienvidu un austrumu virzienā vislabāk vērstās oļainās nogāzes, pateicoties optimālam apgaismojumam un augsnes sasilšanai, ļauj nodrošināt agrīnu veģetācijas perioda atsākšanu pavasarī, optimizē fotosintēzi un garantē ogu ienākšanos. Ar vīnogulājiem apstādīto nogāžu augstums nepieļauj saskari ar mazo ieleju lejasdaļā stāvošo auksto gaisu, bet mežiem apaugušās nogāžu augšdaļas un daudzie mežu puduri, kas klāj šo teritoriju, sniedz vērtīgu aizsardzību pret gaisa masām, kas nāk plakankalnēm. Vīnogulājiem apstādīto nogāžu slīpums nodrošina ļoti labu dabisko drenāžu, kur liela nozīme ir arī Kimeridža kaļķakmens plašajiem ieplaisājumiem. Merģeļi, kas caurvij baltā kaļķakmens masīvus, sniedz vīnogulājiem vasarā vajadzīgās ūdens rezerves, kas svarīgi ir galvenokārt karstās un sausās vasarās. Visbeidzot, vasarā vērojamās augstās temperatūras apvienojumā ar siltumu, ko saules stari rada, atstarojoties no Kimeridža oļiem, sagādā vīnam novecināšanas posmā raksturīgās cukurā konservētu augļu un garšvielu nianses. ‘Pinot noir N’ šķirnes vīnogulājus jau XIX gadsimtā Žils Gijo (Jules GUYOT) atzina kā Riseju vīna gatavošanai vislabāk piemēroto vīnogulāju šķirni. Novāktās vīnogas pilnībā un neskartas jānogādā tvertnē, lai cik labi vien var saglabātu ‘Pinot noir N’ šķirnes vīnogu aromāta buķeti un it īpaši tās uzplaukumu fermentācijas laikā, kuras ilgumu pilnībā kontrolē vīndara amatprasme un pieredze. Autors V. RENDU norāda, ka “Riseju vīnu pirmajiem raudzējumiem (cuvées) izmanto labāko vīnogulāju izsmalcinātos augļus. Ilgstošu fermentāciju cenšas nepieļaut, lai šis vīns saglabātu izsmalcinātību un garšas skaidrumu, kas raksturīgs Riseju vīnam”.

9. Būtiski papildu nosacījumi

Norāde par vīnogu ražas gadu

Tiesiskais regulējums:

Valsts tiesību akti

Papildu nosacījuma veids:

Papildu noteikumi attiecībā uz marķēšanu

Nosacījuma apraksts:

Vīnus obligāti noformē ar norādi par ražas gadu.

Papildu nosaukumi

Tiesiskais regulējums:

Valsts tiesību akti

Papildu nosacījuma veids:

Papildu noteikumi attiecībā uz marķēšanu

Nosacījuma apraksts:

ACVN Rosé des Riceys var būt papildināts ar mazākas ģeogrāfiskas vienības nosaukumu saskaņā ar noteikumiem, kas izklāstīti specifikācijā.

Atsauce uz specifikācijas publikāciju

https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66